LV Eiropas Savienības Oficiālais Vēstnesis C 220/18

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2010/C 220/10

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“FORMAGGELLA DEL LUINESE”

EK Nr.: IT-PDO-0005-0524-17.2.2006

ACVN ( X ) AĢIN ( )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Ministero delle politiche agricole e forestali Adrese: Via XX Settembre 20 00187 Roma RM ITALIA Tālr. +39 0646655104 Fakss +39 0646655306 E-pasts: saco7@politicheagricole.it

2. Grupa:

Nosaukums: Consorzio per la Tutela della Formaggella del Luinese Adrese: Juridiskā adrese: Via Collodi 4 21016 Luino VA ITALIA Ufficio: Via Battaglia di San Martino 21030 Cuveglio VA ITALIA Tālr. +39 3487811248 Fakss +39 033242907 E-pasts: info@consorzio-fdl.it Sastāvs: ražotāji/pārstrādātāji ( X ) citi ( )

3. Produkta veids:

1.3. grupa. Siers

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums:

“Formaggella del Luinese”

4.2. Apraksts:

Aizsargātais cilmes vietas nosaukums “Formaggella del Luinese” ir piešķirts vidēji cietam sieram, kuru izgatavo no svaiga kazas pilnpiena, sarecinot to ar himozīnu un nogatavinot ne mazāk kā 20 dienu.

Morfoloģiskās īpašības:

Forma: cilindriska ar plakanām pusēm, 13–15 cm diametrā, biezums 4 līdz 6 cm, svars 700 līdz 900 g.

Izskats: dabiska garoza, mīksts, ir iespējams pelējums, masa elastīga, blīva, ir iespējams neliels acojums.

Fizikāli ķīmiskās īpašības: tauku saturs sausnā vismaz 41 %; sausna vismaz 45 %; maksimālais ūdens saturs 55 %.

Mikrobioloģiskie rādītāji:

Lielā pārsvarā ir jauktas piena mikrofloras klātbūtne (koki, nūjiņas, homo-/heterofermentatīvās pienskābes baktērijas) no piena, vides un ierauga.

Organoleptiskās īpašības:

Garša ir vidēji maiga, izteikta un patīkama, kas pastiprinās līdz ar nogatavināšanu. Izteikts aromāts un smarža, kas arī pastiprinās nogatavināšanas laikā. Masa ir elastīga, mitra, mīksta un nosacīti šķīstoša. Siera krāsa ir viendabīga un galvenokārt balta.

4.3. Ģeogrāfiskais apgabals:

Teritorija, kurā notiek visas darbības, kas attiecas uz “Formaggella del Luinese” ražošanu: kazu audzēšana, piena iegūšana, siera ražošana un nogatavināšana, aptver Varēzes (Varese) provinces ziemeļu daļu, kura ir vairāk zināma ar nosaukumu “Varēzes priekškalnes” (Prealpi Varesine) “Formaggella del Luinese” ražošanas apgabalā ietilpst šādu Varēzes provinces pašvaldību teritorijas:

Agra, Arcisate, Azzio, Barasso, Bardello, Bedero Valcuvia, Besano, Besozzo, Biandronno, Bisuschio, Brebbia, Bregano, Brenta, Brezzo di Bedero, Brinzio, Brissago Valtravaglia, Brusimpiano, Cadegliano Viconago, Cantello, Casalzuigno, Cassano Valcuvia, Castello Cabiaglio, Caravate, Casciago, Castelveccana, Cittiglio, Clivio, Cocquio Trevisago, Comerio, Cremenaga, Cuasso al Monte, Cugliate Fabiasco, Cunardo, Curiglia con Monteviasco, Cuveglio, Cuvio, Dumenza, Duno, Ferrera di Varese, Gavirate, Gemonio, Germignaga, Grantola, Induno Olona, Lavena Ponte Tresa, Laveno Mombello, Leggiuno, Luino, Luvinate, Maccagno, Marchirolo, Marzio, Masciago Primo, Malgesso, Mesenzana, Montegrino Valtravaglia, Monvalle, Orino, Pino sulla Sponda del Lago Maggiore, Porto Ceresio, Porto Valtravaglia, Rancio Valcuvia, Saltrio, Sangiano, Travedona-Monate, Tronzano Lago Maggiore, Valganna, Varese, Veddasca un Viggiù.

4.4. Izcelsmes apliecinājums:

Visi ražošanas procesa posmi tiek pārraudzīti, katrā no tiem reģistrējot ievestos un izvestos produktus. Produkta izsekojamība tiek nodrošināta, reģistrējot lopkopjus, ražotājus un nogatavinātājus pārbaudes struktūras pārvaldībā esošos īpašos sarakstos un laikus ziņojot pārbaudes struktūrai par saražotajiem daudzumiem. Pļavu platības, ganību pļavas un meži ir jāiekļauj pārbaudes struktūras turētā sarakstā.

Visām ražošanas procesā iesaistītajām personām saskaņā ar savu profesionālo darbību ir jānorāda šim nolūkam izveidotā reģistrā ACVN siera ražošanai derīgā piena daudzums, tā izcelsme, “Formaggella del Luinese” izgatavošanai izmantotā derīgā piena daudzums, saražoto produkcijas vienību skaits, marķēto un ar etiķeti apzīmēto produkcijas vienību skaits.

Pārbaudes struktūra kontrolē visas šādos reģistros iekļautās fiziskās un juridiskās personas.

4.5. Ražošanas metode:

Izmantojamā izejviela ir 100 % svaigs kazas pilnpiens, kuru iegūst no šādām šķirņu kazām: Camosciata delle Alpi, Nera di Verzasca, Saanen, kā arī to krustojumiem, kas ir raksturīgi augstkalnu reģionam. Ganāmpulki uzturas ganībās no septiņiem līdz astoņiem mēnešiem, papildus tam kazām izēdina sauso lopbarību, kuru iegūst no vietējām pļavām ar daudzveidīgu augu valsti, papildinot ar koncentrātiem. Ganīšanās sezonas laikā savvaļas sugu augu barību: viršus, lazdu, ošu un kastaņu lapu dzinumus, kā arī savvaļas zālaugus, papildina ar barības koncentrātiem un noteiktos gadījumos – arī ar sauso lopbarību. Turot kazas kūtī, tām pārsvarā izēdina sauso lopbarību un koncentrātus.

Sauso lopbarību iegūst no ieleju pļavu daudzveidīgās augu valsts, kurai ir raksturīgas šādas sugas: parastā kamolzāle (Dactylis glomerata), pļavas skarene (Poa pratensis), parastā skarene (Poa trivialis), pūkainā pļavauzīte (Avenula pubescens), ložņu (jeb baltais) āboliņš (Trifolium repens), pļavas (jeb sarkanais) āboliņš (Trifolium pratense). Nav atļauts izmantot skābbarību.

Pirms pārstrādes pienu var glabāt ne vairāk kā 30 stundu temperatūrā, kas nepārsniedz + 4 °C. Pēc tam pievieno ieraugu un himozīnu. Izmanto tikai dabiskas vai atlasītas ierauga kultūras, ko galvenokārt veido termofilās pienskābes baktērijas. Var pievienot arī nelielu daudzumu mezofilo baktēriju celmu. Var izmantot tikai dabisku teļa glumenieka himozīnu. Sarecināšana notiek 32 °C līdz 34 °C temperatūrā 30 līdz 40 minūtes. Tiklīdz konsistence ir sasniegusi vidēju blīvumu, recekli sagraiza, līdz iegūst mazus kunkuļus kukurūzas graudu lielumā. Masu salej 14 cm diametra veidnēs. Veidnes notecina ne vairāk kā 48 stundas istabas temperatūrā, divas līdz piecas reizes apgriežot otrādi. Pēc sālīšanas, kuru veic sausā veidā vai sālījumā, sieru nosusina istabas temperatūrā. Nogatavināšana notiek kamerās ar noteiktu mitruma līmeni 85–95 % un ne vairāk kā 15 °C temperatūrā vai pagrabos dabiskos mitruma un temperatūras apstākļos. Nogatavināšana ilgst vismaz 20 dienas. Tērauda un pārtikas plastmasas vietā ir atļauts izmantot vara siera vannas un tādas, kurās ieklāts audekls, kā arī koka plauktus. Nav atļauts izmantot režģus.

4.6. Saikne:

Teritorija, kurā ražo “Formaggella del Luinese”, aptver Varēzes provinces ziemeļdaļu, kura ir vairāk zināma ar nosaukumu “Varēzes priekškalnes”. Šajā apgabalā ir daudz vietu, kurām ir grūti piekļūt, jo īpaši meži un ganības. Šīs teritorijas ainava tikusi veidota atbilstoši tās reljefa un augsnes īpašībām un izmainīta, sākot attīstīties senam un izdevīgam nodarbošanās veidam, kura pamatā bija kazu audzēšana. Gan ielejās un ciematu tuvumā esošās pļavas, kuras nodrošināja barību ziemas laikā – zāli, kas aug uz pieejamajām nogāzēm, kur tika uzceltas pagaidu mītnes (Casel), gan arī augstkalnu ganības liecina, ka darbiem un pasākumiem, kas tika veikti, lai pārveidotu zālienu par ganībām ganāmpulkiem, ir bijusi noteicošā nozīme ainavas veidošanā un saglabāšanā. Ganību taku un ceļu tīkla, ūdens ņemšanas un dzirdināšanas vietu ierīkošanu, būvju ganu un dzīvnieku uzturēšanās vajadzībām veidošanu un dažādu fitocenožu sadalīšanu arī mūsdienās joprojām nosaka nepieciešamība uzturēt ganības kazām. Šai teritorijai piemīt divi raksturīgākie klimatiskie aspekti. Pirmais ir palielināts nokrišņu daudzums, kas ir raksturīga priekškaļņu iezīme. Otra vietējā klimata raksturīgā īpašība ir saistīta ar Lago Madžores (Lago Maggiore) ezeru, kam ir termoregulējoša ietekme, padarot mērenākas krasas temperatūras svārstības. Šie divi faktori veido priekškalnēm raksturīgo klimatu ar lielu vienmērīgi sadalītu nokrišņu daudzumu un mērenām termiskajām svārstībām. Šāds klimats apvienojumā ar skābām augsnēm lielā mērā nosaka vietējās augu valsts īpatnības un jo īpaši floras dabiskos evolūcijas procesus. Cilvēka darbība šajos apgabalos nav atstājusi lielu ietekmi uz vidi; tas veicināja un joprojām veicina tādu sugu izplatīšanos, kuras ir visvairāk piemērotas šādiem vides apstākļiem, proti: zilganā molīnija (Molinea caerulea), ērgļpaparde (Pteridium aquilinum), parastais slotzaris (Cytisus scoparius), sila virsis (Calluna vulgaris), āra bērzs (Betula pendula), Eiropas dižskābardis (Fagus sylvatica), lazda, osis un kastaņa. Ganāmpulku barošanai tradicionāli tika izmantotas šīs otršķirīgās fitocenozes, kuras pārsvarā veido krūmaugi un kokaugi. Arī mūsdienās tie ir galvenā barības sastāvdaļa. Savukārt ielejās galvenokārt ir pļavas ar daudzveidīgiem augiem, starp kuriem visvairāk ir dižauzas (Arrhenatherum) (līdztekus tām aug arī stiebrzāļu un pākšaugu sugas), ko izmanto siena sagatavošanai kazu barības vajadzībām.

“Formaggella del Luinese” ir siers, kuru ražo tikai no svaiga izcelsmes apgabalā audzētu šķirņu kazu pilnpiena. To daudzveidīgā barība piešķir pienam sevišķas organoleptiskās īpašības, kuras nodrošina izgatavotajam sieram īpašu garšu, smaržu un maigu aromātu, kā arī lielu tam raksturīgās jauktās piena mikrofloras klātbūtni. Kā liecina konkrēti pētījumi, daļa gatavā produkta aromātu rodas tieši no kazu patērētajām barības vielām, un sierā var atrast noteiktai augu valstij raksturīgas aromātiskas vielas, kas pierāda produkta ciešo saikni ar ražošanas apgabalu.

Apgabala ražotāji glabā senu siera ražošanas kultūru un prasmes, kuras apvienojumā ar īpašu darbarīku un tehnoloģiju izmantošanu, veido ar konkrētu vidi cieši saistītu ražošanas tradīciju. Šo zinātību, ko veido šā apgabala kompetence un metodes siera ražošanas jomā, nozares dalībnieki ir spējuši saglabāt, jo īpaši lietojot unikālus siera izgatavošanas paņēmienus, kuri raksturīgi tikai šim apgabalam.

Viena no senajām ražošanas metodēm, kuru izmanto “Formaggella del Luinese” izgatavošanā, ir ātrā sarecināšana ar himozīna fermentu (mazāk nekā stundas laikā) un siera masas sīkā sagraizīšana. Ir jāmin arī daži ierastie darbarīki, kuru izmantošana “Formaggella del Luinese” siera ražošanai ir kļuvusi par tradīciju – darbarīki, kurus izmanto siera masas sagraizīšanai, kā “lo spino” jeb putu karote (senatnē to veidoja koka kāts, kuram pievienoja dzelzs un vara sietiņus) un “la lira”, kā arī citi darbarīki – no augu pinumiem izgatavoti kausiņi ar caurumiem un nelielas koka veidnes siera atliešanai.

Jau kopš seniem laikiem ar kazu audzēšanu tradicionāli nodarbojas individuālas ģimenes saimniecības, kurām piena pārstrāde ir kļuvusi par svarīgu ienākumu avotu. Ir daudzas vēsturiskas liecības, ka kopš XVII gadsimta “Formaggella del Luinese” vienmēr ir bijusi neatņemama vietējo siera ražošanas un gastronomijas tradīciju daļa.

4.7. Pārbaudes struktūra:

Pārbaudes struktūra atbilst standarta EN 45011 prasībām.

Nosaukums: CERTIPRODOP srl Adrese: Via del Macello 26 26013 Crema CR ITALIA Tālr. +39 025514875 Fakss +39 0255193153 E-pasts: certiprodop@virgilio.it

4.8. Marķējums:

Ar ACVN “Formaggella del Luinese” apzīmēto sieru realizē patēriņam tikai veselā veidā, apzīmējot ar apaļu pārtikas papīra etiķeti. Uz ārējās apļa malas zeltaini dzeltenā krāsā norāda ražotāja un nogatavinātāja adresi. Šīm norādēm jābūt uzrakstītām ar mazākiem burtiem nekā “D.O.P. “Formaggella del Luinese” ”. Papildus uz siera rituļa malas atrodas iededzināts logotips ar kazas galvas attēlu un ražotāja reģistrācijas numuru. Logotipa apļa ārējā mala ir zeltaini dzeltenā krāsā, iekšējā daļa – sarkanā krāsā. Apļa iekšdaļā uz sarkanas krāsas fona melnā krāsā ar pelēkas krāsas niansēm atveidota kazas galva un zeltainas krāsas kaklasiksna ar zvaniņu, galvas atveida augšpusē un apakšpusē lokveidā izvietots baltas krāsas uzraksts “Formaggella del Luinese”.

(1) OV L 93, 31.3.2006., 12. lpp.